**SPOMIN ODREŠILNEGA TRPLJENJA, VSTAJENJA**

**od mrtvih in slavnega VNEBOHODA KRISTUSA,**

**tvojega Sina, našega Gospoda**

**(anamneza Prve evharistične molitve)**

Meditacija za dekanijsko rekolekcijo, oktober 2023

Pripravil: Janez Žakelj, župnik Črnomelj

V pisarno pride starejša gospa. Spomnim se je. V hiši so imeli velike težave zaradi nemirnih duhov. Po njenih besedah naj bi se skoraj vsako noč ponavljalo nerazložljivo pokanje, premikanje predmetov in težak občutek prisotnosti pokojne tete, s katero so sicer imeli po njenih besedah dober odnos. Ni imela vzroka, da bi mi lagala. Takrat, pred meseci, je dala dar za mašo, za to teto, in rekel sem ji, da se pozneje še slišimo, pa ni nič klicala. Od tedaj je minilo pol leta in sedaj je spet stala pred mano. Očitajoče je povedala, da ni tedaj maša nič pomagala. Potem pa je dobila »neko ženo«, ki ji je izgnala te duhove in je sedaj mir…

Verjetno se duhovniki vsaj od časa do časa srečujemo s takšnimi primeri. Zelo različne so naše prakse pri ukrepanju. So taki, ki temu ne verjamejo. Nekateri opravijo v ta namen mašo, opravijo blagoslov in veliko molijo. Nekateri kličejo eksorcista. Zaskrbljujoče je, da ljudje večkrat ob takih primerih pokličejo »koga drugega« in ne duhovnika. Poleg blagoslova bi bilo zelo prav, da se opravi dobra sveta spoved in sveta maša gotovo ni bila zaman – ta je namreč edinstvena za naše odrešenje.

Med nekaterimi verniki vlada prepričanje, da je bolj kot sama sveta maša bistven namen, za koga ali kaj se mašuje. Vemo, da je največ mašnih namenov za pokojne. So pa tudi nameni za zdravje, za lepe odnose, za srečno vožnjo, za mlade, za mnogokaj bi ljudje dali za mašo, kakor, da bi bila sveta maša čarobna paličica. Koliko maš je torej potrebnih, da kaj pomaga? Koliko in kakšna maša bo potrebna, da bo bolnik ozdravel …[[1]](#footnote-1)

Takšno plitvo razmišljanje o maši je v prvi vrsti posledica tega, da se premalo spomnimo na izvor svete maše. Premalo se spomnimo, kako se Gospod daruje za nas. Premalo zavestno (s spominom) delamo na tem, da bi se mi skupaj z občestvom darovali kakor Kristus. *Skupaj s Kristusom sem križan…* (Gal 2,19b). Spomin. Za otroka je spomin na mamo in vsa njena dela temeljnega pomena, saj ji prav zato zaupa, ker ve, da je pri njej varen. Za judovsko ljudstvo je spomin na čudovita Gospodova dela pomenil tudi v sedanjem trenutku vero (zaupanje) v Boga. Oče je pri vsaki pashi obredno poučil svojega otroka o spominu na izhod iz hiše sužnosti. Kristjani pa se *«spominjamo odrešilnega trpljenja, vstajenja od mrtvih in slavnega vnebohoda Kristusa, tvojega Sina, našega Gospoda«.* In ko se spomnimo, kako čudovite reči je Gospod za nas storil, se za to tudi zahvalimo (evharistija). Naš spomin na delovanje Gospoda v našem življenju je pomemben vir, da se globlje zavemo cene našega odrešenja. Kako »obujamo spomin«, ko veroučence z družinami vabimo k sveti maši?

Zelo pretresljiv in poglobljen spomin na sveto mašo nam podaja Franc Sodja v svoji izpovedi medvojnega ujetništva – Pred vrati pekla. V zaporu, po enem letu prisilnega premora od maše, na misijonsko nedeljo mašuje v zaporu, med duhovniki. Sredi nepopisnih preizkušenj izžareva izredno zahvalo, kako je ena sama Kristusova daritev rešila svet in on ima milost biti Božji služabnik. Ob koncu daje blagoslov in pravi: *»Blagoslovljen sodnik, ki me je obsodil. Blagoslovljen vsak paznik, ki me je zaklepal. Blagoslovljeni vi vsi, ki ste me hoteli uničiti … Danes je misijonska nedelja. Zadnji evangelij sem moral brati s tablice. Nisem ga pozabil, a bil sem preveč zmeden. Preveč, Gospod, preveč.«[[2]](#footnote-2)*

Poistovetil se je s Kristusovim odrešilnim trpljenjem in vstajenjem od mrtvih. Bil je to milostni trenutek odpuščanja in pogleda proti nebesom. Isti pisatelj v Duhovnih vajah[[3]](#footnote-3) pravi: »Ne moremo vršiti večjega apostolskega dela, kot da se udeležimo svete maše, a udeležimo v zavesti teh velikih resnic. S Kristusom se darujemo za odrešenje sebe in sveta. Taka maša bo vir apostolske moči, vir ognja in tudi vir uspeha. Brez maše pa bo naš apostolat prazen, ker ne bo zajemal iz apostolskega vira.«[[4]](#footnote-4)

1. Prim. Anton Strle, Molitev za časne zadeve in Božja previdnost v Izbrani spisi 3 Božja slava živi človek, 341–363. *Članek ugotavlja, da prosilna molitev za časne zadeve s strani pojma Božje previdnosti in stalnosti naravnih zakonov ni v nikakršnem nasprotju s smiselnostjo in uspešnostjo in dobi svoje potrdilo tudi v praktičnem verskem življenju. Naše molitve naj bodo usmerjene k Božjemu sklepu, ki je – da bomo sveti in brezmadežni pred njim (prim. Ef 1,4).*

*Prim.* Marjan Turnšek, Zakramenti Cerkve v Priročnik dogmatične teologije 214–217. *Izključuje se vsako magično poimenovanje zakramentov. Bog, v dobro človeka, ima vso svobodo reči da ali ne zastonjskemu daru…* [↑](#footnote-ref-1)
2. Franc Sodja, Pred vrati Pekla, 82–87. [↑](#footnote-ref-2)
3. Franc Sodja, Duhovne vaje, 174–175. [↑](#footnote-ref-3)
4. Joseph Ratzinger, pp. Benedikt XVI: *»Evharistija je vesoljna oblika češčenja, ki se je zgodila v Kristusovem učlovečenju, smrti in vstajenju.«* Sv. Irenej Lyonski: *»Kristus je zaradi svoje neizmerne ljubezni postal to, kar smo mi, da bi mi postali to, kar je on.«* Romano Guardini: *»Evharistija je večna navzočnost Kristusove smrti za ljudi.«* [↑](#footnote-ref-4)